দিদির উপরে জামাইবাবুর অত্যাচারের প্রতিবাদ করেছিল শ্যালক। সেই ‘অপরাধে’ তাকে ধারাল অস্ত্র দিয়ে কোপাল জামাইবাবু। গুরুতর আহত অবস্থায় বিশ্বজিৎ মণ্ডল নামে বছর পনেরোর ওই কিশোরকে ভাটপাড়া স্টেট জেনারেল হাসপাতালে ভর্তি করানো হয়েছে।
উত্তর ২৪ পরগনার জগদ্দলের বাসিন্দা বিশ্বজিৎ বৃহস্পতিবার সকালে টিউশন পড়ে বাড়ি ফিরছিল। অভিযোগ, সিন্ধিয়াপাড়ায় ওই কিশোরের পথ আটকায় তার জামাইবাবু দেবরাজ ঘোষ। কিছু বুঝে ওঠার আগেই সে বিশ্বজিৎকে কোপাতে শুরু করে। তার কোমর এবং ঘাড়ে গুরুতর আঘাত লাগে। ঘটনা সম্পর্কে বিশ্বজিৎ বলে, ‘‘পড়ে ফিরছিলাম। হঠাৎ জামাইবাবু আমায় ধরে ছুরি দিয়ে কোপাতে শুরু করে।’’ বিশ্বজিতের দাবি, এর আগেও দেবরাজ তার মাথা ফাটিয়ে দিয়েছিল। সে ব্যাপারে পুলিশকে জানালেও তারা কোনও পদক্ষেপ করেনি। 
বছরকয়েক আগে সিন্ধায়াপাড়ার বাসিন্দা দেবরাজের সঙ্গে বিয়ে হয়েছিল বিশ্বজিতের দিদির। বিয়ের পর থেকেই স্ত্রী’কে মারধরের অভিযোগ উঠেছিল তার বিরুদ্ধে। এ নিয়ে বেশ কয়েকবার বিশ্বজিতের পরিবার দেবরাজের সঙ্গে কথাও বলে। কিন্তু তাতে কোনও সুরাহা হয়নি বলে পরিবার সূত্রের খবর।
 বিশ্বজিৎ জানিয়েছে, একবার দিদিকে মারধরের প্রসঙ্গে কথা বলার সময় দেবরাজ মেরে তার মাথা ফাটিয়ে দিয়েছিল। ওই ঘটনার পরে দেবরাজের স্ত্রী শ্বশুর বাড়ি ছেড়ে চলেও যান। সেই সময় বিশ্বজিতের পরিবার থানায় অভিযোগ দায়েরও করেছিল। এদিনের ঘটনা প্রসঙ্গে জগদ্দল থানার পুলিশ জানিয়েছে, তদন্ত শুরু হয়েছে। দেবরাজের পরিজনকে জেরাও করা হয়েছে। তবে ঘটনার পর থেকেই নিখোঁজ দেবরাজ।